text: Langø Kirke
  
  publiceret: 2023-08-18 10:43:52+02:00
  Langø Kirke er en sognekirke, der ligger i den sydlige del af byen, vest for Nakskov. 
  Kirkegården ligger syd for den lille kirke, ud mod markerne. Den er hegnet af lave bøgekække. Ved indgangen til kirkegården står en markant, tømret klokkestabel fra 2002.
  Kirken er historicistisk, og den er opført som et kapel i 1901. Den er opført af murermester W. Gluud. I 1949 blev Langø Kapel til Langø Kirke. 
  Danske kirker ligger normalt stik øst-vest, men i Langø Kirke afviger orienteringen en del mod syd. Hermed ligger kirken parallelt med Vester Oddevej. Kirken står i blank mur med synlige teglsten med skifertage.
  Langø Kirke består af et skib, et kor og et våbenhus ud for skibets vestlige gavl. Skibet og koret har store, rundbuede vinduer med blyindfattede ruder, mens våbenhuset har mindre, cirkelrunde vinduer. Samtlige gavlkamme har små murtinder i toppen og bunden af gavlenes murkroner, hvilket man kalder top- og fodtinder. Gavlene har rundbuede, høje blændinger og cirkelrunde blændinger, dvs. dekorative murnicher, med mønstermurværk.
  I det indre står kirken hvidmalet. Rummet bærer præg af skibets flade, pudsede bræddeloft, den høje korbue og korets hvælvede loft.
  I kirken er en stor del af inventarets træværk holdt i lyse, grønne toner. Det gælder kirkens bænke, som har glatte gavle med dekorativ profil, alterskranken og den enkle prædikestol med rektangulære felter.
  Altertavlen har i en svær ramme med et kors øverst en kopi af Carl Blochs 'Jesus i Getsemane'. Motivet vender, så lysindfaldet fra korets sydlige vindue stemmer overens med lyset i maleriet. Herved ligner maleriet den version af Carl Blochs motiv, der afbildes på altertavlen i Skt. Hans Kirke i Odense. Dette er en spejlvendt og bearbejdet version af et af de i alt 23 malerier af Carl Bloch, der er i Frederiksborg Slotskirke i Hillerød.
  I skibets vestlige ende er et pulpitur, dvs. et ophøjet galleri, til kirkens orgel. Pulpituret har et enkelt værn med glatte, kvadratiske felter, og det er malet i hvidt.